b'\n_START_ARTICLE_\nBayezid II\n_START_PARAGRAPH_\nBayezid II (1447/48 \xe2\x80\x93 26. toukokuuta 1512) oli Osmanien valtakunnan sulttaani vuodesta 1481 vuoteen 1512._NEWLINE_Bayezid syntyi Demotikassa, Traakiassa. Mehmed II Valloittajan poikana Bayezid astui valtaan 1481 is\xc3\xa4ns\xc3\xa4 kuoltua. Is\xc3\xa4ns\xc3\xa4 tavoin h\xc3\xa4n oli it\xc3\xa4isen ja l\xc3\xa4ntisen kulttuurin suojelija ja toisin kuin monet muut sulttaanit, teki kovasti t\xc3\xb6it\xc3\xa4 taatakseen hyv\xc3\xa4n sis\xc3\xa4politiikan, jonka takia h\xc3\xa4n saikin lis\xc3\xa4nimen \xe2\x80\x9dOikeus\xe2\x80\x9d. Koko hallituskautensa Bayezid k\xc3\xa4vi sotaa saadakseen venetsialaisten hallitseman Morean itselleen, tiet\xc3\xa4en ett\xc3\xa4 se oli avain Osmanien tulevaan meriherruuteen it\xc3\xa4isell\xc3\xa4 V\xc3\xa4limerell\xc3\xa4. Viimeinen n\xc3\xa4ist\xc3\xa4 sodista tapahtui 1501 ja j\xc3\xa4tti Mistran ja Monemvasian p\xc3\xa4\xc3\xa4sitadellit Beayzidin haltuun._NEWLINE_Bayezidin p\xc3\xa4\xc3\xa4llimm\xc3\xa4inen ongelma oli h\xc3\xa4nen veljens\xc3\xa4 Cem, joka julisti itsens\xc3\xa4 sulttaaniksi ja haki sotilaallista tukea Rodoksen Johanniittain ritarikunnalta. Lopulta ritarit luovuttivat Cemin paavi Klemens VII:lle. H\xc3\xa4n suunnitteli k\xc3\xa4ytt\xc3\xa4v\xc3\xa4ns\xc3\xa4 Cemi\xc3\xa4 hyv\xc3\xa4ksi ajaakseen osmanit pois Euroopasta, mutta koska ristiretki ei kantanut hedelm\xc3\xa4\xc3\xa4, Cem j\xc3\xa4tettiin kuolemaan napolilaiseen vankilaan._NEWLINE_Kapinat id\xc3\xa4ss\xc3\xa4, erityisesti Kizil Bashin kapina, vaivasivat suurinta osaa Bayezidin hallintokaudesta ja niit\xc3\xa4 usein tuki Persian \xc5\xa1aahi Ismael, joka oli innokas \xc5\xa1iialaisuuden levitt\xc3\xa4j\xc3\xa4 ja halusi heikent\xc3\xa4\xc3\xa4 osmanien valtaa. Osmanien valta todellakin oli uhattuna Anatoliassa t\xc3\xa4n\xc3\xa4 aikana ja muun muassa Bayezidin suur-visiiri Ali Pasha kuoli taistelussa kapinallisia vastaan._NEWLINE_Bayezid my\xc3\xb6s l\xc3\xa4hetti Osmanien laivaston Espanjaan 1492 pelastamaan juutalaisia, joita Espanjan inkvisitio jahtasi, osmanien valtakuntaan._NEWLINE_14. syyskuuta 1509 Konstantinopoli vaurioitui maanj\xc3\xa4ristyksess\xc3\xa4. Viimeisten vuosiensa aikana Bayezid  joutui seuraamaan poikiensa Selimin ja Ahmedin valtataistelua. Ahmed, vanhempi veljist\xc3\xa4, oli voittanut taistelun Karamanin turkkilaisia ja heid\xc3\xa4n Safavid-liittolaisiaan vastaan V\xc3\xa4h\xc3\xa4ss\xc3\xa4-Aasiassa ja marssi nyt Konstantinopoliin riemusaattueessa. Pel\xc3\xa4tess\xc3\xa4\xc3\xa4n turvallisuutensa puolesta Selim j\xc3\xa4rjesti Traakiassa vallankumouksen, jonka Bayezid kuitenkin tukahdutti, ja Selim joutui pakenemaan Krimille (1511). T\xc3\xa4ss\xc3\xa4 vaiheessa Bayezid alkoi pel\xc3\xa4t\xc3\xa4, ett\xc3\xa4 Ahmed saattaisi yritt\xc3\xa4\xc3\xa4 tappaa h\xc3\xa4net, ja kielsi h\xc3\xa4nelt\xc3\xa4 p\xc3\xa4\xc3\xa4syn Konstantinopoliin._NEWLINE_Selim palasi Krimilt\xc3\xa4 ja janitsaarien tuella l\xc3\xb6i ja teloitti Ahmedin. Bayezid luopui vallasta 25. huhtikuuta 1512 ja l\xc3\xa4hti Demotikaan mutta kuoli matkalla. H\xc3\xa4net on haudattu Bayezidin moskeijan viereen Istanbuliin.'